《适吴诗》
两汉·梁鸿

逝旧邦兮遐征，将遥集兮东南。心惙怛兮伤悴，忘菲菲兮升降。

欲乘策兮纵迈，疾吾俗兮作谗。竞举枉兮措直，咸先佞兮唌唌。

固靡惭兮独建，冀异州兮尚贤。聊逍遥兮遨嬉，缵仲尼兮周流。

傥云睹兮我悦，遂舍车兮即浮。过季札兮延陵，求鲁连兮海隅。

虽不察兮光貌，幸神灵兮与休。惟季春兮华阜，麦含英兮方秀。

哀茂时兮逾迈，悯芳香兮日臭。悼吾心兮不获，长委结兮焉究。

口嚣嚣兮余讪，嗟恇恇兮谁留。

作者简介：梁鸿，字伯鸾，扶风平陵（今陕西咸阳）人，生卒年不详，约汉光武建武初年，至和帝永元末年间在世[1] 。少孤，受业太学，家贫而尚节介。学毕，牧豕上林苑，误遗火延及他舍。鸿悉以豕偿舍主，不足，复为佣以偿。归乡里，势家慕其高节，多欲妻以女，鸿尽谢绝。娶同县孟女光，貌丑而贤，共入霸陵山中，荆钗布裙，以耕织为业，咏诗书弹琴以自娱。因东出关，过京师，作《五噫之歌》 。章帝（肃宗）闻而非之，求鸿不得。乃改复姓运期、名耀、字侯光，与妻子居齐、鲁间。终于吴。